Beurtkrag Vrydag in werking gestel(Argieffoto: pixabay) Te midde van groot koue wat in groot dele van die land ondervind word, is die gewraakte beurtkragstelsel terug. Eskom het kort gelede aangekondig dit “spyt hom” dat fase 2-beurtkrag in werking gestel moet word. Dit duur in hierdie stadium van 12:00 tot 22:00. “Die beurtkrag is veroorsaak deur ŉ toename in onbeplande instandhoudingswerk wat meer as 3 000 MW van kapasiteit verbygesteek het. “Eskom werk hard om soveel moontlik van sy opwekkingseenhede weer in diens te stel,” het die kragvoorsiener in ŉ verklaring gesê. Eskom het Vrydagoggend vroeg aanvanklik net gewaarsku dat die kans dat beurtkrag vandag in werking gestel kan word al hoe groter word, nadat vyf opwekkingseenhede vroeër ingekonk het. In die jongste verklaring sê hy ŉ probleem by die Matimba-kragsentrale het eindelik gelei tot die besluit om beurtkrag in werking te stel. “Twee eenhede by die Arnot-kragsentrale, en een elk by Kendal, Tutuka en Majuba, moes gisteraand en vanoggend van die stelsel onttrek word.” Die vertraging om ŉ opwekkingseenheid by die Duvha-kragsentrale weer aanlyn te bring, het boonop bykomende druk op die netwerk geplaas. “Ons doen ŉ beroep op mense om kragverbruik te verminder om ons te help om beurtkrag te beperk,” het Eskom gesê. Die situasie kan boonop die hele naweek duur, het die maatskappy gewaarsku. Eskom het in Maart laas beurtkrag in werking gestel en die maatskappy se uitvoerende hoof, André de Ruyter, het die afgelope week weer gesê dat daar net drie dae lank beurtkrag in Julie verwag word.